
Forord

Vi kjenner alle vitsen om fjellklatraren som med livet på spel har sliti seg oppover steile bergveggen, i den tru at det ville vera litt av ein bragd å nå toppen, for så, når han endeleg stikk nasen over kanten, å bli møtt av iskrem-mannen. Det er alltid noe visst tragi-komisk ved slike situasjonar. Men la oss likevel sjå litt nærmare på dette latterlege mennesket.

Vi ser for oss dette individet der det legg ut frå alfarvegen, tar seg fram gjennom skog og ulende, over myrer og nakne berg, for så i reine galskapen å gi seg i kast med sjølve fjellet. Vi ser han i tåke og sludd åle seg oppover fjellsidene med stive, sundrivne fingrar og dirrande føtter, oppfylt av den forskrudde ideen at det skulle vera noe betydningsfullt, noe verdifullt i dette å nå fram til ein topp, som han forøvrig ikkje har den minste kjennskap til. Og så, når han om sider halar seg over kanten, ser han at «toppen» er eit platå, der menneske har budd i generasjonar, og dit det går dagleg bussrute frå dalen. Dei verkelege toppane ligg lenger inne.

Ja, så sit han nå der og tørkar sveitten, og bussturistane frå dalen helser flirande på han. Han skammar seg litt, for det heile kunne jo ha vori så såre enkelt. Men, i alle fall, han er nå der. Og han veit med seg sjølv at han har kommi dit ved eiga hjelp. Kanskje han nettopp av den grunn kunne ha noe å gi andre som måtte slå inn på same stien? Kanskje også somme av bussturistane kunne vera interessert i å høre om stien hans?

*

Og så vart dette skriftet til.

Bakgrunnen for skriftet er ei personleg oppleving, som etter kvart kravde ei viss gjennomarbeiding og avklaring av ein del sentrale menneskelege problem. Og her gav ikkje vår døgndebatt eller vår almenne åndelege bakgrunn frå skole og kyrkje noe berande svar. Etter å ha arbeidd seg igjennom den første kjenslebølgja og ha nådd fram til ei viss avklaring, kom turen til ei vurdering av andre sine tankar, og med det nye korreksjonar av eigne synsmåtar. For ikkje å legge skjul på den stønad og korreksjon forfattaren har henta på ulike hald, vil denne skyldskapen bli markert med sitat, tilvisingar og referat av desse tankane heile skriftet igjennom. Det er derfor ikkje berre mine opphavlege, sjølvtenkte tankar som fyller desse sidene, men også tankar som har legi latent eller implisitt i opplevinga og utgangstankane, og som først vart utløyst, forma og fullt medvetne ved lesing. Ut frå grunnopplevinga og dei primære tankebanane har det dessutan vaksi fram tankar om desse kjenslene og tankane.

Ein ikkje liten del av slitet gikk faktisk med til å lesa seg fram gjennom stoff som eg følte ikkje angikk mitt problem, eller som eg ikkje kunne godta. Såleis vart stoffet alt anna enn automatisk disponert ved dei første og beste bøkene eg kom over.

Alt dette er sagt for å poengtere den djupt personlege forankringa i problema, samtidig som forfattaren avgjort ikkje ønskjer å gi inntrykk av å vera ein av desse kjekke, vårbrusande «ungdomsgeni», som så aldeles på eigahand har løyst all verdsens spissfindige gåter.

Det er såleis klart at dette ikkje er noe så pretensiøst som eit filosofisk essay. For folk som har sysla litt med dei problema som blir tatt opp, vil skriftet sikkert verke uhyre elementært. I samband med det skylder eg å nemne at framstillinga, og kanskje særleg utgreiingane av andre sine tankar, har vorti til dels brutalt samanpressa og avkorta på grunn av tidsnaud. Dette har dessverre òg ført til at ein del begrep og uttrykk ikkje har vorti så presise og nyanserte som ein kunne ønskje. Men framfor alt har det hindra ei utdjuping og ei konkretisering av stoffet.

Dessutan vil forfattaren straks gjøra merksam på at dette ikkje er noe oppbyggeleg skrift, men ein ærleg og fortvilt freistnad på å orientere seg. Det bør derfor bli lesi som det det er – noe midt i mellom ei årsmelding og ein sjukejournal.

Hamar, olsok 1958

Gunnar Skirbekk


Eit forord, lenge etter.

Innleiing og bakgrunn

Kva er poenget med det heile? Kvifor er vi her?

Boka Nihilisme? – med spørsmålsteikn – er eit ungdomsskrift, skriven av ein 21-åring, utgitt i 1958.

Kva er meininga med livet? Kva kan vi tru på, kva kan vi vite? Kva er det å vere menneske? – Svære spørsmål, eksistensielle spørsmål.

Spørsmåla blir reist, retta mot det eigne liv, i ei verd i krise – få år etter krigen, den andre verdskrig, med eit sivilisatorisk samanbrott, og behov for å finne ut av det heile – ikkje så ulikt det som mange unge opplever i dag, med kriser på mange plan.

I så måte er det eit poeng å utgi boka på nytt, for unge i vår tid – og også for eldre, som er opne for slike spørsmål.

Første søk – religion

Det blir søkt etter svar. I første omgang i religionen. Primært i dei monoteistiske religionane – jødedom, kristendom og islam – med eit hovudfokus på det vondes problem, enkelt sagt: kor var Guds reddande hand i Auschwitz? Den velkjende teologiske og eksistensielle utfordringa for trua på ein god og allmektig Gud. Søket etter svar endar i det svarlause.

Andre søk – vitskap

Kva så med vitskapen? Vitskapar av forskjellig slag gjennomsyrar moderne samfunn. Men faktabaserte vitskapar fører ikkje frå ‘erʼ til ‘børʼ, til grunngjeving av allmenngyldige moralske prinsipp. Og i lys av årsaksforklarande vitskapar, frå samfunnsvitskap til genetikk og nevrovitskap, framstår mennesket som determinert, bestemt av  arv og miljø – og i så måte, utan fri vilje. Igjen, ingen svar på dei grunnleggjande eksistensielle spørsmål.

Tredje søk – ei refleksiv vending

Kva så? Jo, ei refleksiv vending, som hos filosofen Immanuel Kant, med kritikk av eit objektivistisk vitskapssyn, og med fokus på ufråkomlege føresetnader, som opnar både for moralske prinsipp og for personleg autonomi og fri vilje – og dermed går vegen til Kierkegaard og Camus, og til eksistensialismen i dette perspektivet.

Det var slik forfattaren av dette ungdomsskriftet enda opp som filosof, og med filosofi som yrke.

Kort sagt, konklusjonen er eit utgangspunkt, eit utgangspunkt for vidare søk etter mål og meining, meininga med livet og meining i livet, og undringa over å vere her.

Det skulle ta resten av tida, til denne dag; slik det mellom anna viser seg i boka Religion i moderne samfunn, frå 2021; engelsk versjon i 2023, 65 år etter utgjevinga av ungdomsskriftet Nihilisme?, hausten 1958.

Dette er sterkt stoff. Les det med kritikk og ettertanke.

Bergen, olsok 2023

Gunnar Skirbekk

Kvifor lever eg? Nettopp eg?
Eg ma ha forklaring i dette helvetes kaos.

